### NN 136/2020 (9.12.2020.), Odluka o porezima Grada Pleternice

Grad Pleternica

2607

Na temelju članka 20. stavak 1. i 42. Zakona o lokalnim porezima (»Narodne novine« broj 115/16, 101/17) i članka 34. Statuta Grada Pleternice (»Službeno glasilo« Grada Pleternice broj 04/09., 02/13., 08/13., 07/14., 03/18., 05/19. i 02/20), Gradsko vijeće Grada Pleternice je na 18. sjednici održanoj 27. studenoga 2020. godine donijelo

ODLUKU

O POREZIMA GRADA PLETERNICE

I. TEMELJNA ODREDBA

Članak 1.

Ovom se Odlukom propisuju vrste poreza koji pripadaju Gradu Pleternica (u daljnjem tekstu: Grad), obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima.

II. VRSTE POREZA

Članak 2.

Vrste poreza koji pripadaju Gradu Pleternici:

1. porez na potrošnju,

2. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada Pleternice.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Grada Pleternice.

Osnovicu poreza na potrošnju čini prodajna cijena pića koje se proda u ugostiteljskim objektima na području Grada Pleternice, a u koju nije uključen porez na dodanu vrijednost.

Članak 5.

Obračunsko razdoblje poreza na potrošnju je od prvog do posljednjeg dana u mjesecu.

Porezni obveznik dužan je za obračunsko razdoblje utvrditi obvezu poreza na potrošnju i iskazati je na Obrascu PP-MI-PO. Prijava se predaje tijelu nadležnom za utvrđivanje i naplatu poreza iz članka 21. stavak 1. ove Odluke do 20. u mjesecu za prethodni mjesec prema sjedištu odnosno prebivalištu ili uobičajenom boravištu poreznog obveznika na način kako je propisano člankom 23. stavkom 5. Zakona o lokalnim porezima.

Obračunati i prijavljeni porez na potrošnju porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

Članak 6.

Porez na potrošnju plaća se po stopi od 3%.

Porez na potrošnju prihod je Proračuna Grada Pleternice.

Članak 7.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava, Područni ured Požega, Ispostava Požega.

2. Porez na korištenje javnih površina.

Članak 8.

Porez na korištenje javnih površina na području grada Pleternice plaćaju pravne i fizičke osobe kojima je nadležno tijelo za poslove upravljanja imovinom izdalo Rješenje o porezu na korištenje javne površine kojim se odobrava korištenje javne površine.

Rješenjem o porezu na korištenje javne površine utvrđuju se:

– podaci o korisniku javne površine,

– visina poreza na korištenje javne površine,

– uvjeti plaćanja i eventualni instrumenti osiguranja plaćanja, te

– prava i obveze korisnika javne površine (uvjeti korištenja, tip opreme, podaci o lokaciji, površini i namjeni, podaci o vremenu na koje se izdaje rješenje, i sl.).

Članak 9.

Javne površine u Gradu Pleternici predviđene za postavu urbane opreme razvrstavaju se u zone koje su identične zonama kako su propisane važećom Odlukom o komunalnoj naknadi.

Članak 10.

Korištenje javne površine ne može se odobriti podnositelju zahtjeva koji nije u cijelosti podmirio sva dospjela dugovanja prema Gradu.

Članak 11.

Ovom Odlukom određuju se sljedeća korištenja javnih površina.

1. Korištenje javnih površina postavljanjem kioska ili drugog montažnog objekta

2. Korištenje javnih površina postavljanjem ugostiteljskih terasa

3. Korištenje javnih površina postavljanjem privremenih objekata

4. Korištenje javnih površina postavljanjem reklamnih predmeta

5. Ostala korištenja javnih površina.

Članak 12.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Grada Pleternice.

2.1. Korištenje javnih površina postavljanjem kioska ili drugog montažnog objekta

Članak 13.

Porez na korištenje javnih površina za postavljanje kioska i drugih montažnih objekata utvrđuje se kako slijedi:

|  |  |  |
| --- | --- | --- |
| Djelatnost/  namjena | Mjesečni iznos poreza u kunama po m² | |
| Pleternica | Ostala naselja |
| Trgovinska | 20,00 kn/m2 | 15,00 kn/m2 |
| Ugostiteljska | 30,00 kn/m2 | 25,00 kn/m2 |

Dosadašnji korisnici javnih površina na kojim su postavljeni kiosci zadržavaju prava utvrđena prijašnjim odobrenjem te će im se na temelju ove odluke izdati Rješenje o porezu na korištenje javnih površina.

Grad može odobriti stupanje u prava i obveze dosadašnjeg korisnika, odnosno obveznika, njegovim pravnim slijednicima, pod uvjetom da nastave obavljati istu djelatnost, te da su podmirena sva dospjela dugovanja koja je prednik imao prema Gradu.

2.2. Korištenje javnih površina postavljanjem ugostiteljskih terasa

Članak 14.

Porez na korištenje javnih površina za postavljanje ugostiteljskih terasa utvrđuje se kako slijedi:

|  |  |  |  |
| --- | --- | --- | --- |
| Ugostiteljska  terasa s obzirom na razdoblje  postavljanja | Mjesečni iznos poreza u kunama po m² | | |
| Ulice Ivana Šveara,  Trg hrvatskih branitelja, Trg Zrinskog i Frankopana, Mlinska | Ostali dijelovi naselja  Pleternica | Ostala naselja |
| Ugostiteljska terasa od 1. 4. – 31. 10. | 15,00 kn/m2 | 10,00 kn/m2 | 5,00 kn/m2 |
| Ugostiteljska terasa u ostalom periodu | 90 % umanjeno | 90 % umanjeno | 90 % umanjeno |

Dosadašnji korisnici javnih površina na kojim su postavljeni ugostiteljske terase zadržavaju prava utvrđena prijašnjim odobrenjem te će im se na temelju ove odluke izdati Rješenje o porezu na korištenje javnih površina.

2.3. Korištenje javnih površina postavljanjem privremenih objekata

Članak 15.

Porez na korištenje javnih površina za postavljanje privremenih objekata utvrđuje se kako slijedi:

|  |  |  |
| --- | --- | --- |
| privremeni objekt | vrsta objekta/  namjena | razdoblje/način obračuna |
| Pokretna naprava | privremene građevine i pokretne naprave za potrebe ugostiteljstva (šatori i slično) | 10,00 kn/m2/dan |
| objekti za prigodnu prodaju i ugostiteljsku djelatnost povodom blagdana  izlaganje knjiga | 20,00 kn/m2/dan |
| kolica, izložbeni eksponat | 20,00 kn/m2/dan |
| Uslužna naprava | naprava (pult) za piće i sladoled, pečenje plodina, palačinki i slično | 30,00 kn/m2/dan |
| naprava u promidžbene svrhe i slično | 100,00 kn/dan |
| specijalno vozilo za ugostiteljstvo i slično | 50,00 kn/dan |
| Štand | montažni/prenosivi  voće, povrće, jaja, tekstil i slično | 10,00 kn/m2/dan |
| montažni/prenosivi  cvijeće, svijeće i slično | 10,00 kn/m2/dan |
| montažni/prenosivi suveniri, numizmatika, slike i slično | 10,00 kn/m2/dan |

2.4. Korištenje javnih površina postavljanjem reklamnih predmeta

Članak 16.

Porez na korištenje javnih površina za postavljanje reklamnih predmeta utvrđuje se kako slijedi:

|  |  |
| --- | --- |
| privremeni objekt | razdoblje/način  obračuna |
| slobodnostojeći reklamni pano | 10,00 kn/m2/dan |
| reklamni sadržaji na pročeljima građevina, urbanoj opremi i sl. | 12,00 kn/m2/mjesec |
| Reklamni pano/jumbo | 900,00 kn/godišnje |

Dosadašnji korisnici javnih površina na kojim su postavljeni reklamni predmeti zadržavaju prava utvrđena prijašnjim odobrenjem te će im se na temelju ove odluke izdati Rješenje o porezu na korištenje javnih površina.

2.5. Ostala korištenja javnih površina

Članak 17.

Porez na korištenje javnih površina za ostala korištenja javnih površina utvrđuje se kako slijedi:

|  |  |
| --- | --- |
| organiziranje zabava i manifestacija | razdoblje/način  obračuna |
| zabavni park, cirkus, postavljanje montažnih pozornica, bina i slično | 3.500,00 kn/dan |
| organizacija gradilišta i odlaganje građevinskog materijala | 1,00 kn/m2/dan |
| smještaj kontejnera za potrebe gradilišta i slično | 10,00 kn/dan |
| postavljanje garaže | 15,00 kn/m2 |
| političko djelovanje – postavljanje pokretnih naprava | 20,00 kn/m2 |

Dosadašnji korisnici javnih površina zadržavaju prava utvrđena prijašnjim odobrenjem te će im se na temelju ove odluke izdati Rješenje o porezu na korištenje javnih površina.

Članak 18.

Pojmovi urbane opreme definirani su i opisani Odlukom o komunalnom redu Grada Pleternice.

Na području Grada Pleternice korištenje javnih površina u svrhu postave urbane opreme vrši se na temelju:

– odredbi ove Odluke,

– Odluke o načinu i kriterijima za korištenje javnih površina koju donosi gradonačelnik i

– Planovima urbane opreme na području Grada koje donosi gradonačelnik.

Članak 19.

Visine poreza, utvrđene ovom Odlukom, za korištenje javnih površina koje se daju na korištenje putem natječaja, smatraju se početnim porezom.

Način i postupak provođenja javnog natječaja propisuje se Odlukom o načinu i kriterijima za korištenje javnih površina.

Javne površine mogu se dati na korištenje bez održavanja javnog natječaja izdavanjem Rješenja o porezu na korištenje javne površine u sljedećim slučajevima:

– za postavljanje privremenih objekata,

– za postavljanje reklamnih predmeta,

– u svrhu održavanja manifestacija, javnih priredbi, zabava i drugih prigodnih skupova

– u svrhu organiziranja gradilišta, podizanja građevinskih skela i odlaganja građevinskog materijala.

Članak 20.

Za sva ostala korištenja javnih površina koja nisu definirana ovom Odlukom, ukoliko zauzimanje javne površine ne traje duže od 3 (tri) mjeseca tijekom kalendarske godine iznos poreza na korištenje javne površine utvrdit će gradonačelnik donošenjem Zaključka.

Porez na korištenje javnih površina ne plaća se za organiziranje manifestacija i pratećih aktivnosti koje se financiraju iz Proračuna Grada, kao ni za vjerske, humanitarne, kulturne, sportske i ekološke manifestacije značajne za Grad.

III. PROVEDBENE ODREDBE

Članak 21.

Pod poreznim tijelom u smislu ove Odluke smatra se Porezna uprava, Područni ured Požega, koji obavlja poslove u vezi s utvrđivanjem, evidentiranjem, nadzorom i ovrhom poreza propisanim ovom Odlukom, odnosno člankom 2. stavak 1. točka 1. Odluke, a temeljem suglasnosti ministra financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza sukladno Pravilniku o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj: 1/17. – u daljnjem tekstu: Pravilnik).

Nadležno porezno tijelo za utvrđivanje i naplatu lokalnih poreza propisanih člankom 2. stavak 1. točka 2. je upravno tijelo Grada.

Članak 22.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se Zakon o lokalnim porezima te zakon kojim je uređen porezni postupak.

IV. DAVANJE OVLASTI FINA-i

Članak 23.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu koja pripada Ministarstvu financija, Poreznoj upravi, u iznosu od 5 % od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

V. PRIJELAZNE I ZAVRŠNE ODREDBE

Članak 24.

Postupci utvrđivanja poreza započeti po odredbama Odluka o porezima Grada Pleternice (»Službeno glasilo« Grada Pleternice br. 04/17), koji nisu dovršeni do stupanja na snagu ove Odluke, dovršit će se prema odredbama Odluka o porezima Grada Pleternice (»Službeno glasilo« Grada Pleternice br. 04/17).

Članak 25.

Danom primjene ove Odluke stavlja se izvan snage Odluka o porezima Grada Pleternice (»Službeno glasilo« Grada Pleternice br. 04/17).

Članak 26.

Ova Odluka stupa na snagu osmoga dana od dana objave u »Narodnim novinama«, a primjenjuje se od 1. siječnja 2021. godine.

Članak 27.

Ova Odluka objavljuje se i u »Službenom glasilu« Grada Pleternice i »Narodnim novinama«.

Klasa: 021-02/20-01/05

Urbroj: 2177/07-01-20-06

Pleternica, 27. studenoga 2020.

GRADSKO VIJEĆE GRADA PLETERNICE

Predsjednik
 Marijan Aladrović, v. r.